En person blev søndag aften ramt af skud i forbindelse med et skyderi på Nørrebro i København.

Det drejer sig om en 39-årig mand. Han blev bragt til hospitalet efter skyderiet og er i stabil tilstand.

Det oplyser Jesper Beuschel, efterforskningsleder ved Københavns Politi, tidligt mandag morgen.

Politiet modtog anmeldelsen om skyderiet, der fandt sted ved Heimdalsgade 28, klokken 23.07.

- Det drejer sig om to mænd, der har affyret et ukendt antal skud fra en knallert, sagde Thomas Tarpgaard, vagtchef ved Københavns Politi, kort efter midnat til mandag.

Politiet fandt kort efter skyderiet en brændende knallert under Bispeengbuen på Nørrebro.

- Det er selvfølgelig nærliggende at tro, at det er den, der har været brugt i forbindelse med skyderiet, sagde Thomas Tarpgaard.

Han tilføjer, at der var flere vidner til skyderiet. Københavns Politi fortsatte efterforskningen i løbet af natten til mandag.

- Vi har gode vidner derudefra, og vi har også en sandsynlig flugtrute. Det er klart, at vi skal undersøge det hele nærmere, før vi kan sige noget med sikkerhed, sagde Thomas Tarpgaard videre.

Ifølge Jesper Beuschel er der ikke umiddelbart noget, der tyder på, at ofret for skyderiet havde forbindelse til bandemiljøet i København.

Hvorvidt der var tale om en tilfældig forbipasserende ønsker han dog ikke at udtale sig om.

Skyderiet er endnu et i en lang række af skyderier, som mistænkes for at have rod i bandekonflikten. Senest var der to skyderier lørdag aften. Her blev to tilfældige mænd ramt.

Siden en vildfaren kugle ramte en sofa i en lejlighed på Lundtoftegade i København 8. august, har der ikke været en eneste aften, hvor Københavns Politi ikke har måtte rykket ud til en anmeldelse om skyderi.

De mange skyderier har både fået politi og politikere til at opruste mod banderne. Blandt andet er der oprettet en visitationszone, ligesom at politiet har indsat en mobil politistation på Nørrebro.

Regeringen vil også have hæren til at aflaste politiet, så der er flere betjente til at tage sig af bandekonflikten i henholdsvis Aarhus og København.

/ritzau/

/ritzau/